बांस के फूलों ने मिजोरम में रखी उग्रवाद की नींव

Sun, 15 May 2022 20:26:27 +0000

बांस पूर्वोत्तर की जिंदगी में, शरीर में खून ले जाने वाली धमनियों की तरह शामिल है।मेघालय में सिंचाई की नालियों की तरह, मिजोरम के सुदूर गांवों में बरसाती पानी को घर तक लाने वाली पाइपलाइन, नागालैंड में चाकू की तरह और कई इलाकों में तो थाली-कटोरी की तरह इस्तेमाल किया जाता है। बांस के फूलों के विध्वंस की ताकत भयानक है। यह बजती हुई बांसुरी के अचानक किसी स्वर पर गर्दन उतारने वाली तलवार में बदलने जैसा अजूबा लगता है। यह फूल बिरले आते हैं लेकिन जब आते हैं  तो प्रकृति नया असंतुलन पैदा करती है। चूहे इन फूलों को खाते हैं जिससे उनकी प्रजनन क्षमता असामान्य ढंग से बढ़ जाती है। लाखों की संख्या में पैदा हुए चूहे खेतों की फसलें, घरों में रखा अनाज, फल, सब्जियां सब चट कर जाते हैं।साल बीतते न बीतते अकाल पड़ जाता है।